FI Euroopan unionin virallinen lehti C 70/31

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 70/09

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 7 artiklassa (1) tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”AGNELLO DI SARDEGNA”

EY-N:o IT-PGI-0105-0097-08.04.2008

SMM ( X ) SAN ( )

1. Eritelmän kohdat, joita muutos koskee:

—  Tuotteen nimi — Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alkuperään — Päällysmerkinnät —  Kansalliset vaatimukset — Muut – valvontaelintä koskevat uudet tiedot

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

— Voimassa olevan eritelmän 4 artiklasta on poistettu taulukko, joka koskee Agnello di Sardegna -lihan fysikaalis-kemiallisia ominaisuuksia. Näille on vahvistettu kolme keskeistä vaatimusta. Kuten Sassarin yliopistossa laadittu tutkimus osoittaa, nykyisessä taulukossa olevat tiedot voivat koskea myös muuntyyppisiä lihoja (sian- ja naudanliha) eivätkä näin ollen ole tyypillisiä SMM-tuotteelle ”Agnello di Sardegna”, kun taas eritelmän uudessa versiossa käyttöön otetut parametrit korostavat Agnello di Sardegnan erityisominaisuuksia. Tämän muutoshakemuksen tarkoituksena on sekä varmistaa lihojen laatuvaatimukset pH-arvojen mittaamisen avulla että välttää tarpeettomat tuoteanalyysit, jotka koskevat epäolennaisia ominaisuuksia. Jäljelle jää kaksi tuotteen laatuun liittyvää vaatimusta, jotka liittyvät valkuaisaineisiin ja rasvoihin.

3.2 Tuotantomenetelmä:

— Voimassa olevan eritelmän eläinsuojia koskevassa 3 artiklan toisessa kohdassa ilmaisu ”on koottava” korvataan ilmaisulla ”voidaan koota” sen täsmentämiseksi, että karitsoja ei välttämättä tarvitse koota talvisin eläinsuojaan yöajaksi. Sardiniassa on usein leutoja talvia, jolloin eläimiä ei tarvitse koota yöksi eläinsuojaan.

— Eritelmän 3 artiklan viidennessä kohdassa on muutettu lampaiden tunnistusjärjestelmää koskevaa osuutta ottaen huomioon paitsi manuaalinen järjestelmä, josta jo säädetään voimassa olevassa lainsäädännössä, myös optiset tai sähköiset järjestelmät, jotta eritelmä saataisiin mukautettua kotieläinten tunnistamista koskevan yhteisön ja kansallisen lainsäädännön kehitykseen. Neuvoston asetuksessa (EY) N:o 21/2004, joka annettiin 17. joulukuuta 2003 ja saatettiin osaksi Italian lainsäädäntöä vuonna 2005, vahvistetaankin lampaiden ja vuohien tunnistus- ja rekisteröinnin suhteen tarkempia ja tiukempia vaatimuksia direktiiviä 92/102/ETY muuttamalla.

— Eritelmän 3 artiklan a alakohtaan on lisätty ”juottokaritsan” vähimmäispaino (5 g), vaikka sitä ei ole määritetty voimassa olevassa eritelmässä vaan ainoastaan enimmäispaino. Vähimmäispainon lisääminen on tarpeen, jotta vältetään sellaisten liian nuorten karitsojen teurastus, joiden liha ei ole vielä kehittynyt eritelmän mukaiseksi. Viiden kilogramman vähimmäispainolla varmistetaan, että karitsat ovat saavuttaneet määrätyn iän (noin 30 päivää) ja fyysisen kehitysvaiheen, jonka ansiosta SMM-tuotteen ”Agnello di Sardegna” tuotantoon tarkoitetulla lihalla on vaaditut lihaisuuteen, rasvapitoisuuteen ja väriin liittyvät ominaisuudet.

— Samassa 3 artiklassa ruhon paino ilmoitetaan kaikkien kolmen karitsalaadun osalta (juottokaritsat, kevyet karitsat ja paloiteltavaksi tarkoitetut karitsat) ”kylmänä, ilman nahkaa, pää ja sisälmykset mukaan luettuina”, jota ei mainita voimassa olevassa tuotantoeritelmässä.

— Mainitusta 3 artiklasta on lisäksi poistettu a, b ja c alakohdan ensimmäisessä kohdassa olevat ilmaisut ”puhdasrotuiset/ilman risteytystä saadut”. Tällaiselle määritelmälle nykyisin annettava tulkinta noudattaa 3. elokuuta 1999 annettua lakia nro 280, jossa puhdasrotuiseksi siitoslampaaksi määritellään eläin, joka on merkitty tai soveltuu merkittäväksi kantakirjaan ja jonka vanhemmat tai isovanhemmat on merkitty saman rodun kantakirjaan. Tätä tulkintaa ei kuitenkaan ole mahdollista noudattaa Sardinian tuotantojärjestelmää koskevien realiteettien vuoksi: Sardinian lammaspopulaatio, joka käsittää yli 3 miljoonaa eläintä, koostuu yksinomaan sardinialaisrotuun kuuluvista yksilöistä. Sardiniassa, kuten muuallakin Italiassa, lampaiden kantakirjaan merkitseminen on kuitenkin rajoitettu erittäin pieneen määrään eläimiä (3–5 % tärkeimpien rotujen osalta), sillä kantakirjan tavoitteena saada aikaan rodun geneettinen parantaminen. Tämän vuoksi kantakirjaan merkitään yleensä siitoseläimiksi tarkoitettuja lampaita eikä teurastettavaksi tarkoitettuja eläimiä, kuten sardinialaisrodun lampaita.

— Edelleen 3 artiklan b ja c alakohtaan, joissa käsitellään lampaiden ruokintaa, on lisätty ilmaisu ”emänmaidolla, jota täydennetään”. Tavoitteena on ollut korostaa emänmaidon roolia karitsojen ruokinnassa. Voimassa olevan tuotantoeritelmän perusteella näyttäisikin siltä, että kevyitä karitsoja (7–10 kg) ja paloiteltavaksi tarkoitettuja karitsoja (10–13 kg) ei ruokita lainkaan emänmaidolla vaan yksinomaan tuoreilla ja/tai kuivatuilla luonnonmukaisilla rehuilla. On kuitenkin ilmiselvää, että karitsan ravinto koostuu ensivaiheessa (30–35 päivän ajan) ensisijaisesti emänmaidosta, ja toisessa vaiheessa tulevat mukaan tuoreet ja/tai kuivatut luonnonmukaiset rehu- ja viljakasvit, joita karitsat syövät aluksi vain aika ajoin ja lisäravinnoksi ja myöhemmässä vaiheessa yhä enemmän. Ilmaisun ”emänmaidolla, jota täydennetään” lisäämisen tarkoituksena oli näin ollen täsmentää tätä seikkaa ja välttää virheelliset tulkinnat.

3.3 Päällysmerkinnät:

— Eritelmän 6 artiklaan on tehty tarkennus, joka koskee 3 kohdan a ja b alakohdassa tarkoitettua ruhonosaa, lisäämällä siihen ilmaisu ”kokonaisena tai paloiteltuna”.

— Mainittuun 6 artiklaan on lisätty kaksi uutta lihanpalatyyppiä: ”lapa, reisi, kyljysrivi” ja ”eri osia”, jotka vastaavat tyypillisimpiä sardinialaisperinteen mukaisia paloja ja liitetään sen vuoksi eritelmässä jo vahvistettuihin tavanomaisimpiin palatyyppeihin. Eräät palatyypit (kuten lapa/reisi/kyljysrivi) ovat itse asiassa erittäin tyypillisiä karitsalle, jonka kuluttaja käsittää ”pieneksi lampaaksi”, joka on tyystin erilainen kuin muilla markkinoilla kaupan pidettävät huomattavasti painavammat lihakaritsat.

— Eritelmän 8 artiklaan lisätään logon yksityiskohtainen kuvaus ja itse logo, jonka kuva esitettiin aiemmin liitteessä.

Sen vuoksi logoa kuvaavasta 8 artiklan kolmannesta kohdasta poistetaan ilmaisu ”mahdollinen”.

3.4 Alkuperätodisteet:

— Koska eritelmässä ei viitattu alkuperätodisteisiin, siihen katsottiin aiheelliseksi lisätä alkuperätodisteita käsittelevä 9 artikla.

— Lainsäädäntöön tehdyt viittaukset on lisäksi saatettu ajan tasalle muuttamalla tarkastuksia koskevaa 7 artiklaa sisällyttämällä siihen viittaus asetukseen (EY) N:o 510/2006.

Vastaava päivitys on tehty 4 artiklan ensimmäiseen kohtaan.

YHTENÄINEN ASIAKIRJA

NEUVOSTON ASETUS (EY) N:o 510/2006

”AGNELLO DI SARDEGNA”

EY-N:o IT-PGI-0105-0097-08.04.2008

SMM ( X ) SAN ( )

1. Nimi:

”Agnello di Sardegna”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen III mukaisesti):

Luokka 1.1 Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Kulutukseen saatettaessa SMM-tuotteella ”Agnello di Sardegna” on oltava seuraavat ominaisuudet: vaalea hienosyinen liha, joka on koostumukseltaan tiivistä mutta kypsennettynä pehmeää ja johon on sekoittunut hieman rasvakudosta; lihaskudos ei merkittävän suuri ja oikeassa suhteessa luustoon nähden.

Aistinvaraisessa tarkastelussa on tultava ilmi tuotteen ominaisuudet, kuten pehmeys, maukkaus, hienostunut aromi ja nuorelle ja tuoreelle lihalle tyypillinen tuoksu.

Tuotteella on lisäksi oltava seuraavat fysikaalis-kemialliset ominaisuudet:

pH suurempi kuin 6 valkuaispitoisuus (raakapainosta) 13–20 % eteerisiä aineita (raakapainosta) alle 3 %

SMM-merkinnän saaneen Agnello di Sardegnan liha saadaan Sardiniassa syntyneistä ja kasvatetuista karitsoista, jotka ovat joko puhtaasti sardinialaista lammasrotua tai jotka on saatu ensimmäisestä risteytyksestä liharodun kanssa, joka voi olla Ile de France, Berrichon du Cher tai muu pitkälle kehitetty ja testattu liharotu.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

”Juottokaritsoja” (5–7 kg) on ruokittava ainoastaan emänmaidolla (luonnollinen imetys). ”Kevyiden” karitsojen (7–10 kg) ja ”paloiteltavaksi tarkoitettujen” karitsojen (10–13 kg) ruokintaa täydennetään tuoreilla ja/tai kuivatuilla luonnonmukaisilla rehuilla (rehukasvit ja vilja) ja Sardinian saarelle tyypillisillä luonnonvaraisilla kasveilla.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Suojattu maantieteellinen merkintä ”Agnello di Sardegna” on varattu yksinomaan Sardiniassa syntyneille, kasvatetuille ja teurastetuille karitsoille.

3.6 Viipalointia, raastamista, pakkaamista jne. koskevat erityiset säännöt:

Agnello di Sardegnan palojen valmistelu- ja pakkaustoimenpiteiden on tapahduttava tuotantoalueella.

Kokonaisten karitsanruhojen myyntiin, jonka on periaatteessa tapahduttava tuotantoalueella, ei ehdoteta erityisiä pakkauksia, vaan ruhot voidaan pitää kaupan kokonaisina voimassa olevien terveysmääräysten mukaisesti ja käyttäen asianmukaisia kylmäkuljetusvälineitä.

SMM-tuote ”Agnello di Sardegna” voidaan myydä kuluttajalle kokonaisena ja/tai paloiteltuna seuraaviin osiin:

a) Sardinian ”juottokaritsa” (5–7 kg): 1. kokonainen; 2. puoliruho: ruho leikataan pituussuunnassa kahteen symmetriseen osaan; 3. etu- tai takaneljännes (kokonaisena tai paloiteltuna); 4. pää ja sisälmykset; 5. lapa, reisi, kyljysrivi (kokonaiset tai paloitellut anatomiset osat); 6. eri osina (edellä kuvailluista anatomisista osista koostuva sekoitus).

b) ”kevyet” Sardinian karitsat (7–10 kg) ja ”paloiteltavaksi tarkoitetut” Sardinian karitsat (10–13 kg): 1. kokonainen; 2. puoliruho: ruho leikataan pituussuunnassa kahteen symmetriseen osaan; 3. etu- tai takaneljännes (kokonaisena tai paloiteltuna); 4. pää ja sisälmykset; 5. takaosa: molemmat reidet kokonaisina sekä ”satula” (oikea ja vasen); 6. englantilainen satula: yläosa (selkäosa), kaksi viimeistä kylkiluuta ja vatsan seinämät mukaan lukien; 7. kyljysrivi: yläosan etuosa; 8. selkä: molemmat fileet; 9. lyhyt etuneljännes: lavat, alimmat kylkiluut, kaula ja etuosan alakyljykset; 10. ”farfalla”: molemmat lavat, jotka ovat kiinni kaulassa; 11. erottamaton takaneljännes: jalka, reisi, lonkkaluun ja ristiluun alue ja kupeiden takaosa; 12. lampaanviulu ilman potkaa: lonkkaluun ja ristiluun alueen takaosa ja kupeiden takaosa; Muut palat: 13. satula: lonkkaluun ja ristiluun alue viimeisen lannenikaman kanssa tai ilman sitä; 14. file: kylki ja kuve; 15. ”carrè coperto”: yläosa (selkäosa), ensimmäinen ja toinen kylkiluu mukaan lukien; 16. ”carrè scoperto”: etuosa, joka koostuu viidestä ensimmäisestä selkänikamasta; 17. lapa: kokonaisena; 18. niska: kaulan alue; 19. kyljykset: rintakehän alaosa; 20. lapa, reisi, kyljysrivi (kokonaiset tai paloitellut anatomiset osat); 21. eri osia (edellä kuvailluista anatomisista osista koostuva sekoitus).

3.7 Merkintöjä koskevat erityiset säännöt:

SMM-tuote ”Agnello di Sardegna” on saatettava kulutukseen kokonaisena ja/tai paloiteltuna, ja kokonaisten ja/tai paloiteltujen ruhojen pakkauksissa on oltava merkintä ”I.G.P” (SMM), tai niihin kiinnitetyissä pakkausmerkinnöissä on oltava selkein ja lähtemättömin kirjaimin asiaa koskevien vaatimusten mukaiset tiedot.

Erityisesti tyhjiöpakkauksissa tai muunlaisissa lain sallimissa pakkauksissa on oltava seuraavat ilmaisut:

a) ”Agnello di Sardegna” ja sen logo;

b) lihojen tyyppi;

c) ruhon osan nimi.

Nimityksen logossa on kuvattuna tyylitelty karitsa, josta on näkyvissä pää ja yksi jalka. Logo on ääriviivoiltaan Sardinian muotoinen. Logossa käytetty kirjasintyyppi on Block.

Itse logon ja siinä olevan lampaan ääriviivojen väri on Pantone 350 (syaani 63 % – keltainen 90 % – musta 63 %); logon pohjan väri on Pantone 5763 (syaani 14 % – keltainen 54 % – musta 50 %).

Suojattuun maantieteelliseen merkintään ei saa lisätä mitään muita luokituksia, joita ei ole tässä erikseen mainittu; tällaisia ovat esimerkiksi laatuun viittaavat adjektiivit fine, scelto, selezionato, superiore ja genuino.

On kuitenkin sallittua käyttää totuudenmukaisia täydentäviä maantieteellisiä ilmaisuja, kuten historiallisia ja maantieteellisiä nimiä sekä kuntien ja maatilojen nimiä ja viitata karitsojen kasvatukseen, teurastukseen ja tuotteen pakkaamiseen, kunhan kyseiset ilmaisut eivät ole luonteeltaan ylistäviä eivätkä omiaan johtamaan kuluttajaa harhaan. Tällaisten pakkausmerkintöihin tehtävien mahdollisten lisämerkintöjen koon on oltava kolmannes merkinnässä ”I.G.P.” käytettyjen kirjainten koosta.

4. Maantieteellisen alueen tarkka rajaus:

Agnello di Sardegnan kasvatukseen tarkoitettu alue käsittää Sardinian alueen kokonaisuudessaan.

5. Yhteys maantieteelliseen alueeseen:

5.1 Maantieteellisen alueen erityisyys:

Sardinian saarella vallitsee pääosin välimerellinen ilmasto, jolle ovat tyypillisiä leudot ja suhteellisen sateiset talvet ja kuivat kuumat kesät.

Koska meren vaikutus tuntuu käytännössä koko saarella, meren leudontamat lämpötilat ovat varsin kohtuullisia: vuotuinen keskilämpötila on 14–18 °C. Sateet keskittyvät marras- ja joulukuuhun ja ovat lähes olemattomia heinä- ja elokuussa. Sadetta saadaan muina vuodenaikoina hyvin epäsäännöllisesti. Vuotuiset sademäärät eivät ole niinkään vähäisiä (keskiarvo 500–800 mm vuodessa).

Yksi Sardinian ilmaston erityispiirteistä on tuulisuus: erittäin voimakas kylmää ilmaa tuova luoteinen mistraalituuli puhaltaa useimmiten talvella mutta ajoittain myös muina vuodenaikoina. Loppusyksystä vallitsevina ovat Atlantilta saapuvat maltilliset ja kosteat tuulet, mutta alkukeväästä puhaltavat useimmiten Afrikasta alkunsa saavat kuivat ja lämpimät tuulet.

Sardinia on harvan asutuksensa ja eristäytyneisyyttä edistävän saaristoasemansa vuoksi säilyttänyt nykypäiviin saakka useita luonnollisia ja alkuperäisiä ominaispiirteitään, joista monet ovat aivan erityisiä. Maisema vaikuttaa usein villiltä, synkältä ja asuttamattomalta, mutta paikoitellen se on Välimeren alueelle aivan poikkeuksellisen kaunis. Sardinian kasvikunnassa on säilynyt muuttumattomana muutamia erittäin vanhoja kasvilajeja, jotka ovat muualla joko muuntuneet toisenlaisiksi tai kuolleet sukupuuttoon. Suurin osa saaren pinta-alasta, jossa tärkeimpänä elinkeinona on perinteisesti ollut lampaiden laidunkasvatus, on joko heinäkasveja kasvavia aroniittyjä tai pensaikkoja. Selkeästi runsain, laajalle levinnein ja elinvoimaisin kasvisto koostuu macchia-pensaikoista, jotka hallitsevat Sardinian maisemaa 800 metrin korkeudelle asti ja muodostavat paikoitellen kuvauksellisia metsikköjä kaartuen paljaiden rantakallioiden ylle. Macchia muodostaa Sardinialle tyypillisen ikivihreän kasvuston, johon kuuluu myös korkeita pensaita – tällöin puhutaan korkeasta macchiasta (macchia alta), jossa pensaikot kasvavat 4–5-metrisiksi paksummassa ja kosteammassa maaperässä – joiden joukossa viihtyvät lähinnä oleasteri eli villioliivi, lentiskus, johanneksenleipäpuu, myrtti, laakeripuu, kataja ja kistus. Jokirannoilla on usein tiheitä oleanteripensaikkoja. Saarelta löytyy myös kitukasvuista 50 cm:n korkuista macchia-pensaikkoa, josta käytetään yleisesti nimitystä garriga ja joka koostuu mm. salviasta, rosmariinista, kanervasta, timjamista, hernekasveista ja, mikä kiinnostavaa, kääpiöpalmuista.

5.2 Tuotteen erityisyys:

SMM-tuote ”Agnello di Sardegna” erottuu muista tuotteista erityisesti karitsan pienen koon ansiosta: Agnello di Sardegna -tuotteeksi tarkoitettu liha eroaa selvästi painavammista eläimistä saaduista muista, eri tarkoituksiin soveltuvista lihoista, joiden voimakas maku ei ole aina kuluttajien arvostama. SMM-tuote ”Agnello di Sardegna” erottuukin muista tuotteista miellyttävän makunsa perusteella, joka johtuu siitä, että sen rasvakerroksessa on vain vähän tyydyttyneitä rasvoja, mikä edistää tyydyttymättömien rasvahappoketjujen muodostumista, joten liha on helpommin sulavaa ja maukasta (koska eläimet kasvavat ulkoilmassa ja saavat ravinnokseen emänmaitoa).

Ruhossa oleva rasva on lihan luonnollinen jatke ja häviää kypsennettäessä jättäen lihan mehukkaaksi ja maukkaaksi ja tehden siitä ennen kaikkea pehmeämpää ja herkullisempaa. SMM-tuote ”Agnello di Sardegna” erottuukin muista vastaavista tuotteista pehmeän valkoisen lihansa, voimakkaan tuoksunsa, helpon sulavuutensa ja vähärasvaisuutensa ansiosta.

Kyseinen SMM-tuote on ihanteellinen elintarvike paitsi makunsa myös ravintoarvonsa puolesta, sillä se sisältää runsaasti valkuaista. Näiden ominaisuuksiensa vuoksi tämä karitsanliha soveltuu erityisen hyvin henkilöille, joiden tulisi nauttia kevyttä mutta energiapitoista ravintoa.

SMM-tuote ”Agnello di Sardegna” on terveellistä luonnonmukaista ravintoa, joka on täysin vailla kemiallisia tai bioottisia epäpuhtauksia. Kyseiset karitsat eivät nuoren ikänsä vuoksi joudu kärsimään pakkoruokinnasta tai ympäristöstressistä eivätkä hormonihoidoista, koska niiden kasvatus tapahtuu ulkoilmassa täysin luonnollisessa ympäristössä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Agnello di Sardegnan ominaisuudet kuvastavat täysipainoisesti sen yhteyttä alkuperäalueeseen.

Tuotteen voimakas riistainen maku on seurausta kasvatustavasta, jossa karitsa kasvaa täysin vapaana ja saa ravinnokseen emänmaitoa ja luonnonmukaista rehua. Agnello di Sardegnan kasvatustapa on laajaperäinen vapaa laidunkasvatus, jota harjoitetaan siis täysin luonnollisessa ympäristössä, jolle ovat tyypillisiä laajat, erittäin aurinkoiset laitumet sekä Sardinialle luonteenomainen tuulinen ilmasto.

Ulkoilmassa tapahtuvalla kasvatuksella on lähes yksinomainen vaikutus Agnello di Sardegna -karitsojen ruokintaan: ”juottokaritsoja” ruokitaan yksinomaan emänmaidolla, ja kasvaessaan ne seuraavat emäänsä vapaasti niityllä, jolloin niiden ravinto täydentyy Sardinian saarelle tyypillisillä luonnonmukaisilla rehuilla, viljellyillä ja luonnonvaraisilla kasveilla sekä aromaattisilla yrteillä. Sardinialaisten lampaiden elinkaari ja lisääntymisketju on vuosien mittaan mukautunut niiden elinympäristön olosuhteisiin. Poikimiset ajoittuvat näin ollen suurelta osin myöhäissyksyyn, jolloin saadaan ensimmäiset sateet, jotka elvyttävät kasviston. Tästä syystä niiden liha on aistinvaraisilta ominaisuuksiltaan erityisen arvostettua. Lisäksi emänmaidolla ruokinta ei vaikuta ainoastaan rasvan määrään vaan myös sen laatuun. Karitsojen emänmaidossa nauttimat rasvat määrittävätkin niiden kehon rasvojen koostumuksen koko niiden kasvun ajan.

Ulkoilmassa tapahtuva kasvatus varmistaa myös karitsojen terveyden ja riittävän fyysisen aktiivisuuden, etenkin Sardinian kaltaisessa luonnollisessa ympäristössä, jossa on paljon tilaa eikä suuria teollisuuslaitoksia, ja jossa ihmisen vaikutus on jäänyt vähäiseksi. Seuraava Sardinian alueelle yhteinen piirre tekee siitä hämmästyttävän yhtenäisen: puuviljelmien puutteesta johtuva maiseman alastomuus, joka on jatkuva muistutus laiduntalouden hallitsevasta asemasta. Tämä vaikutelma ei petä, sillä Sardinia on lammaspaimenten saari, ja laiduntalous on saaren selkeästi tärkein elinkeino. Sardiniassa kasvatetaankin 40 prosenttia kaikista Italian lampaista, ja sen 16 410 lammastilalla on yhteensä 3 294 044 lammasta.

Sardinia on siis vielä tänäänkin lammaspaimenten saari, jollaisena se on tunnettu jo vuosisatojen ajan. Lampaankasvatusta on Sardiniassa harjoitettu jo esinuragisella kaudella. Nuragi-rakennelmien sisältä on löydetty jäänteitä ensimmäisistä maidon jalostukseen käytetyistä esineistä. Roomalaisajalta on peräisin koko joukko lampaankasvatusta koskevia mainintoja. Sardinialainen lammasrotu juurtui Sardinian alueelle pitkän sopeutumisajan jälkeen kasvattajien vuosisataisen työn ansiosta. Se on tulosta ihmisen ja alueen sekä ihmisen, alueen ja eläinrodun välisestä pitkästä sopeutumisprosessista.

Paimenet noudattavat tänä päivänä samoja kasvatustapoja kuin jo vuosisatoja sitten. Juuri näitä vanhoja käytäntöjä kunnioittamalla Agnello di Sardegnan tuotantoon käytettävä eläinrotu on säilynyt tähän päivään asti puhtaana, laadukkaana ja jäljittelemättömänä.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla annettu 3 päivänä tammikuuta 2008Italian tasavallan virallisessa lehdessä nro 2 ehdotuksen suojatun maantieteellisen merkinnän ”Agnello di Sardegna” muutoksen hyväksymiseksi.

Eritelmän täydellinen teksti on saatavissa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

menemällä suoraan ministeriön http://www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.